1. ปัจจัยความเสี่ยง

การบริหารความเสี่ยง

บริษัทฯ
มีความเสี่ยงทั้งที่เกิดจากปัจจัยความเสี่ยงของอุตสาหกรรมและปัจจัยความเสี่ยงเฉพาะของบริษัทฯ
โดยบริษัทฯ
ได้ให้ความสำคัญเป็นอย่างยิ่งต่อการบริหารปัจจัยความเสี่ยงทั้งหลายที่เกี่ยวข้องกับการดำเนินธุรกิจ
และเพื่อให้บรรลุเป้าหมายของบริษัทฯ
คณะกรรมการตรวจสอบเป็นผู้ให้คำแนะนำแก่ฝ่ายบริหารเกี่ยวกับความเหมาะสมและประสิทธิภาพของนโยบายการบริหารความเสี่ยง

ปัจจัยความเสี่ยง

1. ความเสี่ยงจากการจัดการทางการเงิน

-   ความเสี่ยงจากอัตราดอกเบี้ยและอัตราแลกเปลี่ยนจากเงินกู้ยืม

  บริษัทฯ ไม่มีภาระกู้ยืมเงินตราต่างประเทศ ดังนั้นบริษัทฯ
  จึงไม่มีความเสี่ยงจากอัตราแลกเปลี่ยนเงินตราต่างประเทศ
  หรือความเสี่ยงจากดอกเบี้ยการกู้ยืมเงินตราต่างประเทศ

-   ความเสี่ยงจากอัตราดอกเบี้ยและความน่าเชื่อถือของสถาบันการเงินจากเงินลงทุนระยะสั้น

  อัตราดอกเบี้ยมีความผันผวนในบางครั้งไปพร้อมๆ กับแนวโน้มตลาดต่างประเทศ บริษัทฯ
  มีเงินสดส่วนเกินซึ่งนำไปฝากระยะสั้นทั้งในสกุลเงินบาทและเงินต่างประเทศโดยเฉพาะเงินดอลล่าร์สหรัฐ
  อัตราการแลกเปลี่ยนมีผลต่อรายได้ดอกเบี้ยรับ บริษัทฯ
  ได้ใช้ความพยายามอย่างที่สุดในการคัดเลือกสถาบันการเงินที่มีความมั่นคง
  และมีการกำหนดระดับความเสี่ยงที่ยอมรับได้สำหรับสถาบันการเงินแต่ละแห่ง
  และมีระยะเวลาการฝากเงินที่แตกต่างกัน โดยมีระยะเวลาการฝากเงินสูงสุดไม่เกิน 1 ปี

-   ความเสี่ยงจากอัตราแลกเปลี่ยนเงินตราต่างประเทศ

  บริษัทฯ ส่งออกประมาณร้อยละ 60 ของปริมาณการผลิตทั้งหมด
  โดยขายเป็นสกุลเงินดอลล่าร์สหรัฐฯ เป็นหลัก ในขณะเดียวกัน วัตถุดิบหลักก็มีการนำเข้า
  โดยจ่ายเป็นเงินดอลล่าร์สหรัฐฯ เช่นเดียวกัน
  ยอดการส่งออกและการนำเข้ามีปริมาณใกล้เคียงกัน ดังนั้นบริษัทฯ จึงมีความเสี่ยงในระดับสมดุล
  โดยการใช้เงินรายได้จากการส่งออกในรูปเงินดอลล่าร์มาชำระการจ่ายค่าสินค้านำเข้า
  อย่างไรก็ตาม แนวโน้มราคาวัตถุดิบนำเข้าและสินค้าสำเร็จรูปที่มีการเปลี่ยนแปลง บริษัทฯ
  จึงมีความเสี่ยงต่อการขาดแคลนเงินดอลล่าร์ในระยะสั้น
  ในกรณีที่เกิดการขาดแคลนเงินดอลล่าร์ในระยะสั้นหรือระยะยาว บริษัทฯ
  จะปฏิบัติตามนโยบายโดยการซื้อหรือการขายเงินดอลล่าร์เป็นครั้งคราว
  ยกเว้นการซื้อขายล่วงหน้าในส่วนของสินค้าทุนที่ต้องมีการนำเข้า

2. ความเสี่ยงจากรายได้และกำไร

-   ความเสี่ยงจากความผันผวนของราคาวัตถุดิบ

  ราคาของวัตถุดิบหลัก 3 รายการ อันได้แก่ เยื่อกระดาษ โซดาไฟ และกำมะถัน
  เป็นปัจจัยหลักที่สำคัญและส่งผลต่อต้นทุนการผลิต
  แต่ละรายการสินค้ามีการเปลี่ยนแปลงราคาที่รวดเร็ว
  จึงส่งผลต่อกำไรเป็นอย่างมากในทั้งสองทาง
  คือผลกระทบทั้งด้านต้นทุนที่เพิ่มขึ้นโดยไม่สามารถผลักภาระหรือเพิ่มราคาขายเส้นใยประดิษฐ์เรยอนได้
  เนื่องจากถูกจำกัดด้วยกลไกตลาด ตลอดจนการแข่งขันจากเส้นใยทดแทน บริษัทฯ
  ดำเนินนโยบายการซื้อวัตถุดิบเป็นรายไตรมาส
  และกำหนดราคาขายผลิตภัณฑ์ในตลาดในประเทศเป็นรายไตรมาสเช่นเดียวกัน
  ถึงแม้ว่ายอดการขายผลิตภัณฑ์ส่งออกไปต่างประเทศได้ถูกกำหนดไว้เป็นรายเดือน
  ซึ่งสอดคล้องกับการซื้อวัตถุดิบที่กำหนดเป็นรายเดือนตามดัชนีตลาด
  อันมีผลช่วยรักษาความสัมพันธ์ตลาดระหว่างต้นทุนสินค้าและรายได้ส่งออก

-   ความเสี่ยงจากราคาขายของเส้นใยทดแทน

  เส้นใยประดิษฐ์เรยอนสามารถนำมาใช้ผสมกับเส้นใยโพลีเอสเตอร์หรือใยฝ้ายได้
  และบางครั้งอาจนำมาใช้ทดแทนเส้นใยเหล่านี้ได้
  ราคาของใยฝ้ายได้รับอิทธิพลจากปริมาณที่ได้จากการเพาะปลูก
  และเนื่องจากประเทศไทยบริโภคฝ้ายเป็นหลัก จึงเห็นผลกระทบนี้ชัดเจนมากยิ่งขึ้น
  เส้นใยโพลีเอสเตอร์สามารถทำการผลิตได้ในปริมาณมหาศาล
  และน้ำมันเป็นวัตถุดิบหลักในการผลิต ผลิตภัณฑ์เส้นใยทั้งสองประเภทที่กล่าวข้างต้น
  มีการผันผวนทางด้านราคาที่สูงมาก
  จะทำให้ผู้ผลิตซึ่งเป็นโรงงานปั่นด้ายอาจเปลี่ยนแปลงปริมาณการใช้เส้นใยแต่ละชนิดในอัตราส่วนที่แตกต่างกัน
  แม้ว่าเส้นใยประดิษฐ์เรยอนจะมีคุณสมบัติเฉพาะตัว
  แต่ความผันผวนของราคาเส้นใยทดแทนอื่นยังคงสามารถส่งผลกระทบต่อราคาและความต้องการเส้นใยประดิษฐ์เรยอน
  ความผันผวนของราคาเส้นใยทดแทนอาจส่งผลกระทบต่อราคาของเส้นใยประดิษฐ์เรยอน
  หรืออาจส่งผลต่อรูปแบบความต้องการของตลาด ประเด็นนี้ถึงแม้ว่าจะเป็นความเสี่ยง
  แต่ในขณะเดียวกันก็เป็นการสร้างโอกาสให้กับเส้นใยประดิษฐ์เรยอนด้วยเช่นกัน

-   ความเสี่ยงจากอัตราแลกเปลี่ยน

  บริษัทฯ จะได้รับผลประโยชน์จากการอ่อนค่าของเงินบาท เนื่องจากปริมาณการส่งออกที่เพิ่มสูงขึ้น
  เป็นการเพิ่มความสามารถในการแข่งขันกับเส้นใยประเภทอื่น
  และขีดความสามารถในการแข่งขันให้กับลูกค้าที่นำเส้นใยเรยอนไปผลิตเพื่อการส่งออกด้วย
  เนื่องจากรายได้จากการขายได้รับอิทธิพลโดยตรงจากอัตราแลกเปลี่ยน
  ในขณะที่ต้นทุนได้รับอิทธิพลจากอัตราแลกเปลี่ยนเพียงบางส่วนเท่านั้น
  ดังนั้นรายได้รวมและกำไรจะได้รับผลกระทบอย่างมาก หากอัตราแลกเปลี่ยนแข็งค่าขึ้น
  ซึ่งถือเป็นปัจจัยเสี่ยงปกติของธุรกิจทั่วไป

3. ความเสี่ยงจากการตลาด

-   ความเสี่ยงจากประเทศคู่ค้า

  ตุรกี ปากีสถาน บราซิล และอิหร่าน
  กำลังกลายเป็นประเทศผู้ค้าสิ่งทอที่สำคัญหลังจากที่ได้มีการยกเลิกระบบโควต้าของ MFA ในปี
  2548 ดังนั้น บริษัทฯ จึงมีปริมาณการขายแก่ลูกค้าในประเทศเหล่านี้เพิ่มขึ้น นอกจากนี้ บริษัทฯ
  ยังมีนโยบายที่จะส่งผลิตภัณฑ์ไปยังประเทศอื่นๆ เพื่อขยายฐานลูกค้าออกไปอีก อย่างไรก็ตาม
  นโยบายนี้จะก่อให้เกิดความเสี่ยงจากสถานการณ์ทางการเมืองและการเงินซึ่งเกิดขึ้นเป็นบางครั้งในประเทศเหล่านี้

-   ความเสี่ยงจากลูกค้า

  บริษัทฯ มีลูกค้าหลักในประเทศ 5 ราย และหนึ่งในลูกค้าดังกล่าวเป็นบริษัทในเครือ
  และซื้อผลิตภัณฑ์ของบริษัทฯ กว่าร้อยละ 21 ด้วยวงเงินเครดิต
  อย่างไรก็ตามลูกค้ารายนี้มีฐานลูกค้าต่างประเทศที่กว้างขวาง ดังนั้นบริษัทฯ
  จึงเชื่อว่าจะไม่มีความเสี่ยงจากการให้เครดิตดังกล่าว บริษัทฯ
  ยังได้จำหน่ายผลิตภัณฑ์บางส่วนให้กับผู้นำเข้าในประเทศสหรัฐอเมริกาและแคนาดา
  ผ่านบริษัทตัวแทนในสหรัฐอเมริกา ซึ่งมีการคุ้มครองจากการประกันภัยวงเงินเครดิต
  อย่างไรก็ตาม บริษัทฯ ได้เฝ้าติดตามการขายเครดิตในวงเงินที่กำหนดอย่างใกล้ชิด

-   ความเสี่ยงจากนวัตกรรมใหม่ของผลิตภัณฑ์

  หลายปีที่ผ่านมาบริษัทฯ ได้มุ่งเน้นไปยังตลาดบน ตลาดนอนนูเว่น
  และผลิตภัณฑ์สิ่งทอที่ใช้เทคโนโยลีระดับสูง
  ซึ่งได้เริ่มดำเนินการเดินเครื่องจักรในสายการผลิตใหม่ ทำให้บริษัทฯ สามารถทำการผลิตเส้นใย
  High Wet Modulus (Modal) ซึ่งเป็นเส้นใยที่ใช้สำหรับลูกค้าระดับบน
  โดยนำไปผสมกับใยฝ้าย เพื่อให้ได้ผลิตภัณฑ์ถักทอพิเศษ
  ด้วยการเพิ่มขีดความสามารถและศักยภาพในการผลิต ทำให้บริษัทฯ
  สามารถรองรับความต้องการที่ซับซ้อนมากยิ่งขึ้นจากลูกค้ากลุ่มต่างๆ ได้ดียิ่งขึ้น อย่างไรก็ตาม
  เมื่อบริษัทฯ เน้นการทำตลาดระดับบน
  ก็จะเกิดความเสี่ยงด้านการร้องเรียนคุณภาพของสินค้าในระยะแรกของการพัฒนาตลาด
  ซึ่งถือเป็นสิ่งปกติสำหรับอุตสาหกรรมนี้ บริษัทฯ
  ได้เพิ่มความรู้ความเชี่ยวชาญโดยการจัดจ้างที่ปรึกษาที่เปี่ยมประสบการณ์เพื่อช่วยเสริมสร้างศักยภาพ
  และเพื่อเป็นการลดความเสี่ยงให้อยู่ในระดับต่ำสุด

-   ความเสี่ยงจากการเสื่อมความนิยมในผลิตภัณฑ์

  บริษัทฯ ค้นคว้าพัฒนานวัตกรรมที่เกี่ยวกับเส้นใยเซลลูโลสอย่างใกล้ชิด
  โดยให้ศูนย์วิจัยและพัฒนาของบริษัทในเครือในประเทศอินเดียเป็นผู้ดูแล นอกจากนี้ บริษัทฯ
  ยังกำหนดให้ Birla Modal เป็นผลิตภัณฑ์ที่มีศักยภาพในการเติบโต โดยสายการผลิตที่ 4
  ของบริษัทฯ สามารถผลิตได้ เรียบร้อยแล้ว บริษัทฯ
  คาดว่าไม่น่าจะมีปัจจัยเสี่ยงจากการเสื่อมความนิยมในผลิตภัณฑ์ที่มีจำหน่ายอยู่ในปัจจุบัน

4. ความเสี่ยงจากการประกอบธุรกิจ

-   ความเสี่ยงจากสิ่งแวดล้อม

  ในกระบวนการผลิตเส้นใยประดิษฐ์เรยอน อาจก่อให้เกิดมลภาวะทั้งทางน้ำและทางอากาศ
  ตลอดระยะเวลาหลายปีที่ผ่านมา บริษัทฯ
  ได้ลงทุนไปเป็นจำนวนมากเพื่อปรับปรุงระบบควบคุมสิ่งแวดล้อมและการกำจัดมลพิษ ปัจจุบันบริษัทฯ
  ได้ผ่านมาตรฐานทั้งหมดของกระทรวงอุตสาหกรรม ของเสียทุกชนิดจากบริษัทฯ
  ได้ถูกคัดแยกและส่งไปกำจัดโดยตัวแทนที่ได้รับอนุญาตอย่างถูกต้อง
  ปริมาณของเสียที่เกิดขึ้นจริงจะได้รับการตรวจสอบอย่างสม่ำเสมอจากบริษัทฯ
  และเจ้าหน้าที่ของรัฐ การจัดการของเสียอย่างผิดวิธีจะก่อให้เกิดความเสียหายแก่สิ่งแวดล้อม
  บริษัทฯ ถือเป็นความสำคัญสูงสุดที่จะต้องรักษาระดับมลพิษให้ต่ำสุดตามที่กฎหมายกำหนด
  ในปีที่ผ่านมา บริษัทฯ ได้จัดงบประมาณเพื่อให้มีการศึกษาวิเคราะห์ผลกระทบต่อสิ่งแวดล้อม
  (EIA) โดยบริษัทเอกชนอิสระ และจากรายงานที่ได้รับมา บริษัทฯ ได้จัดทำมาตรการต่างๆ
  เพื่อปรับปรุงระบบให้มีความแข็งแกร่งยิ่งขึ้น บริษัทฯ
  ได้รับการรับรองมาตรฐานการจัดการสิ่งแวดล้อมไอเอสโอ 14001 ทำให้บริษัทฯ
  มีระบบการจัดการสิ่งแวดล้อมและขั้นตอนการดำเนินงานที่ได้มาตรฐาน อย่างไรก็ตาม บริษัทฯ
  ยังคงมีความเสี่ยง ต่ออุบัติเหตุการรั่วไหลในระดับกลางถึงระดับสูง
  ซึ่งจะส่งผลกระทบต่อสิ่งแวดล้อมได้

-   ความเสี่ยงจากการจัดเก็บและการใช้งาน

  บริษัทฯ จ้างผู้รับเหมาขนส่งสารเคมีอันตราย เช่น โซดาไฟ กำมะถัน คาร์บอนไดซัลไฟด์
  และกรดซัลฟุริค และจัดเก็บไว้ในสถานที่ของบริษัทฯ ทั้งนี้ บริษัทฯ
  ได้ติดตามการดำเนินงานของบริษัทขนส่งและมาตรการการจัดเก็บตามมาตรฐานสากลอย่างเคร่งครัด
  แม้ว่าจะไม่เคยมีอุบัติเหตุร้ายแรงเกิดขึ้นจากวัตถุเหล่านี้ บริษัทฯ
  ยังคงมีความเสี่ยงจากการเกิดอุบัติเหตุ หรือการใช้งานผิดประเภทอยู่

-   ความเสี่ยงจากการขาดแคลนวัตถุดิบ

  ถ่านไม้เป็นวัตถุดิบที่สำคัญในการก๊าซผลิตคาร์บอนไดซัลไฟด์ (CS₂)
  ซึ่งเป็นหนึ่งในวัตถุดิบหลักในการผลิตเส้นใยประดิษฐ์เรยอน
  ขณะที่ปริมาณถ่านไม้มีแนวโน้มที่ไม่แน่นอน เนื่องจากปริมาณป่าไม้ที่ลดลง
  รวมทั้งมาตรการของรัฐที่เข้มงวดขึ้น เพื่อลดความเสี่ยงจากการขาดแคลนถ่านไม้ บริษัทฯ
  จึงได้ดำเนินการก่อตั้งโรงงานผลิต CS₂ ซึ่งใช้ก๊าซธรรมชาติในจังหวัดสระบุรี ด้วยเงินลงทุน
  737 ล้านบาท เพื่อเป็นหลักประกันความสม่ำเสมอของการจัดหา CS₂ ทำให้บริษัทฯ
  สามารถลดปริมาณการใช้ถ่านไม้ในการผลิต
  และเป็นการช่วยรักษาสิ่งแวดล้อมในทางอ้อมไปในขณะเดียวกันด้วย

-   ความเสี่ยงจากการทำงานในโรงงาน

  บริษัทฯ มีการติดตั้งระบบบำรุงรักษาเครื่องจักร ทั้งแบบตามอายุการใช้งาน และแบบป้องกัน
  (TPM, Six Sigma) เพื่อให้อุปกรณ์ทุกชิ้นในโรงงานอยู่ในสภาพใช้การได้ดีอยู่เสมอ
  นอกจากนี้ยังมีระบบการเปลี่ยนแปลงอุปกรณ์อย่างสม่ำเสมอตามอายุการใช้งาน บริษัทฯ
  คำนึงถึงความปลอดภัยในการทำงานเป็นสำคัญ
  นอกจากการอบรมพนักงานให้คำนึงถึงความปลอดภัยอยู่เสมอแล้ว บริษัทฯ
  ยังได้ลงทุนในด้านการจัดซื้ออุปกรณ์เพื่อความปลอดภัย มีการฝึกซ้อมหนีไฟ
  การฝึกซ้อมอพยพในกรณีที่เกิดเหตุฉุกเฉิน เป็นต้น
  เพื่อให้พนักงานมีความตื่นตัวด้านการรักษาความปลอดภัยสูงสุด

-   ความเสี่ยงของโครงการ

  โครงการติดตั้งเครื่องสปินนิ่งใหม่ให้มีความทันสมัยมากยิ่งขึ้น แทนสายการผลิตที่ 1
  ซึ่งมีอายุการใช้งานมานานกว่า 30 ปี ได้ดำเนินการใกล้จะแล้วเสร็จ
  ซึ่งความเสี่ยงของโครงการอาจเกิดจากข้อผิดพลาดในการออกแบบงานด้านวิศวกรรมและงานโยธา
  วัสดุและแรงงานคุณภาพต่ำ ความล่าช้าในการนำเข้าอุปกรณ์เครื่องจักร
  ความเสี่ยงทางการตลาดและการขนส่ง เป็นต้น
  ความเสี่ยงเหล่านี้อาจส่งผลลบไม่เพียงแต่สำหรับกิจการในปัจจุบันเท่านั้น
  แต่ความล่าช้าของโครงการอาจส่งผลให้งบประมาณบานปลาย ความล่าช้าแก่ลูกค้าและผู้ลงทุน
  เพื่อเป็นการจำกัดความสูญเสียจากงานก่อสร้าง บริษัทฯ
  จึงได้จัดให้มีกรมธรรม์ประกันภัยการก่อสร้าง เพื่อครอบคลุมความเสี่ยงทุกประเภท
  (Construction All Risk Insurance Policy – CAR)

5. ความเสี่ยงจากภายนอก

-   ความเสี่ยงจากภัยการเมือง

  เหตุการณ์ทางการเมือง เช่น การก่อการร้าย ได้ก่อให้เกิดความตึงเครียดไปทั่วโลก
  ทำให้ต้นทุนและความเสี่ยงในธุรกิจเพิ่มขึ้น และส่งผลต่อวัฎจักรของอุปสงค์และอุปทาน

-   ความเสี่ยงจากการเปลี่ยนแปลงกฎระเบียบในประเทศที่บริษัทฯ เข้าไปลงทุน

  บริษัทฯ ได้ลงทุนตามแผนกลยุทธ์ (ทั้งแบบขยายตัวไปข้างหน้าและข้างหลัง)
  โดยการเข้าไปซื้อหุ้นในบริษัทจดทะเบียนในต่างประเทศ ร่วมกับบริษัทอื่นในกลุ่มเบอร์ล่า
  แม้ว่าบริษัทฯ จะไม่เห็นความเสี่ยงจากการลงทุนเหล่านี้
  แต่การเปลี่ยนแปลงด้านกฎระเบียบในประเทศเหล่านี้อาจส่งผลกระทบต่อผลประกอบการของบริษัทฯ
  ที่ไปลงทุนได้

-   เศรษฐกิจโลก

  วิกฤตการณ์ทางการเงินที่เกิดขึ้นในประเทศสหรัฐอเมริกาในช่วงปีที่ผ่านมา
  ได้ส่งผลกระทบต่อสภาวะเศรษฐกิจโลกอย่างรุนแรง
  โดยจะเห็นได้จากการลดลงอย่างมากของราคาหุ้นทั่วโลก
  ภาวะการตึงตัวของตลาดสินเชื่อรวมทั้งการกู้ยืมระหว่างธนาคาร
  การล้มละลายของสถาบันการเงินขนาดใหญ่ในต่างประเทศ และความเชื่อมั่นของผู้บริโภคที่ลดลง
  วิกฤตการณ์ดังกล่าวได้ส่งผลกระทบต่อยอดขายของบริษัทฯ
  ซึ่งคาดว่าความต้องการใช้ผลิตภัณฑ์สิ่งทอจะลดลง ทำให้มีผลกระทบต่ออัตราการใช้กำลังการผลิต
  รายได้ และผลกำไร
  ถึงแม้ว่าเศรษฐกิจในหลายประเทศจะช่วยกระตุ้นการเติบโตและการบริโภคก็ตาม